Politik_Agama_di_Malaysia
Dengan nama Allah Yang Maha Pemurah lagi Mengasihani, Segala Puji bagi Allah Yang Maha Berkuasa dan Selawat dan Salam ke atas sekalian RasulNya. Bahawasanya oleh kerana telah tibalah masanya bagi ummah Persekutuan Tanah Melayu ini mencapai taraf sesuatu bangsa yang merdeka  lagi berdaulat sama setimbal kedudukannya dengan segala bangsa di seluruh dunia. Dan bahawasanya oleh kerana dengan perjanjian yang disebut lamanya perjanjian Persekutuan Tanah Melayu tahun 1957 yang diperbuat di antara Duli Yang Maha Mulia Baginda Queen dengan Duli-Duli Yang Maha Mulia Raja-Raja Negeri Melayu maka telah dipersetujui bahawa negeri-negeri Melayu iaitu Johor, Pahang, Negeri Sembilan, Selangor, Terengganu, Kelantan, Perlis, Kedah dan Perak serta negeri yang dahulunya dinamakan Negeri Selat iaitu Melaka dan Pulau Pinang mulai daripada 31 Ogos 1957 hendaklah menjadi sebuah Persekutuan baharu bagi negeri-negeri yang bernama Persekutuan Tanah Melayu. Dan bahawasanya oleh kerana telah bersetuju pula di antara kedua-dua pihak dalam perjanjian yang tersebut iaitu Melaka dan Pulau Pinang hendaklah daripada tarikh yang tersebut itu tamat daripada menjadi sebahagian daripada jajahan tatluk Baginda Queen dan Duli Yang Maha Mulia Baginda Queen tidak lagi berhak menjalankan apa-apa jua kedaulatan Baginda di atas kedua-dua buah negeri yang tersebut itu. Dan bahawasanya olah kerana telah bersetuju pula di antara kedua-dua pihak yang tersebut iaitu perjanjian Persekutuan Tanah Melayu tahun 1948 dan segala perjanjian-perjanjian lain yang ada sekarang di antara Duli Yang Mulia Baginda Queen dengan Duli Yang Maha Mulia raja-raja atau pun salah satu orang daripada baginda-baginda itu sebelum tarikh yang tersebut hendaklah dibatalkan mulai daripada tarikh itu⹁ dan semua kuatkuasa-kuatkuasa dan hak-hak Duli Yang Maha Mulia Baginda Queen ataupun Parlimen United Kingdom  dalam Negeri-Negeri Selat yang tersebut itu atau pun yang terhubung dengannya atau Negeri-Negeri Melayu atau pun Persekutuan Tanah Melayu seluruhnya adalah tamat dengan sendirinya. Dan bahawasanya oleh kerana Duli Yang Maha Mulia, Baginda Queen, Raja-Raja Melayu, Parlime Negeri United Kingdom dan Majlis-Majlis Undangan Persekutuan dan Negeri-Negeri Melayu telah meluluskan Perjanjian Persekutuan Tanah Melayu tahun 1957 itu berjalan kuatkuasanya. Dan oleh kerana sebuah Perlembagaan bagi Kerajaan Persekutuan Tanah Melayu telah ditentukan menjadi suatu kanun yang muktamad baginya. Dan bahawasanya oleh kerana Perlembagaan Persekutuan yang tersebut itu maka ada disediakan syarat untuk menjaga keselamatan hak-hak dan keutamaan Duli-Duli Yang Maha Mulia Raja-Raja serta hak-hak asasi dan kebebasan segala rakyatnya dan untuk memajukan Persekutuan Tanah Melayu dengan aman dan damai serta teratur sebagai sebuah kerajaan yang mempunyai Perlembagaan yang berdasarkan demokrasi cara berparlimen. Dan bahawasanya oleh kerana Perlembagaan Persekutuan yang tersebut itu telah diluluskan oleh suatu undang-undang yang diadakan oleh Majlis Undanga Persekutuan serta dengan undang-undang yang diadakan oleh negeri-negeri Melayu dan dengan ketetapan-ketetapan di dalam Majlis Undangan Negeri Melaka dan Pulau Pinang, dengan demikian Perlembagaan itu berjalan kuatkuasanya pada 31 Ogos hari bulan tahun 1957. Maka Dengan Nama Allah Yang Maha Pemurah Lagi Maha Mengasihani, Saya Tunku Abdul Rahman Petra Ibni Al-Marhum Sultan Abdul Halim Syah, Perdana Menteri bagi Persekutuan Tanah Melayu dengan persetujuan dan perkenaan Duli-Duli Yang Maha Mulia Raja-Raja Negeri-Negeri Melayu dengan ini memasyhur dan mengisytiharkan bagi pihak ummah Persekutuan Tanah Melayu bahawa mulai daripada Tiga Puluh Satu Hai Bulan Ogos Tahun Seribu Sembilan Ratus Lima Puluh Tujuh maka Persekutuan Tanah Melayu yang menngandungi di dalamnya negeri-negeri Johor, Pahang, Negeri Sembilan, Selangor, Terengganu, Kelantan, Perlis, Kedah, Perak, Melaka dan Pulau Pinang dengan rahmat Allah Subhanu wa Taala akan kekal menjadi sebuah negara demokrasi yangmerdeka dan serta berdaulat berdasarkan kepada kebebasan dan keadilan dan sentiasa menjafa dan mengutamakan kesejahteraan dan kesentosaan rakyatnya dan mengekalkan keamana di antara segala bangsa.